text: 4 ліпеня а 17-ай гадзіне ў мастацкай галерэі “Універсітэт культуры” (Палац Рэспублікі) адбудзецца адкрыццё выставы “Святасць зямлі Беларускай” па выніках ІІ Міжнароднага мастацкага пленэра, які адбыўся ў горадзе Івянец. Сёлета ён сабраў 13 мастакоў з Беларусі, Расіі, Украіны і Чэхіі. Арганізатарамі праекта выступілі Беларускі саюз мастакоў, Маладзечанская епархія Беларускай Праваслаўнай Царквы, івянецкі прыход у гонар святой Еўфрасінні Полацкай, а таксама праваслаўнае Брацтва ў гонар Віленскіх мучанікаў у Мінску.
  Кожны мастак пад час пленэру, прысвечанага 500-годдзю беларускага кнігадрукавання, напісалі па тры працы. Адну карціну кожны мастак перадаў у калекцыю івянецкага храма прападобнай Еўфрасінні Полацкай, а дзве працы былі выстаўлены на дабрачынны аўкцыён, грошы ад якога пойдуць на аздараўленне і неабходныя сродкі гігіены для дзяцей з Івянецкага дома-інтэрната для дзяцей з фізічнымі асаблівасцямі – улетку яны будуць адпачываць у прыгожым месцы непадалёк ад горада, у Доме міласэрнасці імя святой пакутніцы Вікторыі Эфескай у вёсцы Пральнікі, які ўзначальвае протаіерэй Віктар Перагудаў.
  У праекце прынялі ўдзел прафесійная мастачка з Санкт-Пецярбурга Настасся Полазава, чыя персанальная выстава «З Пецярбурга з любоўю» прайшла нядаўна ў Мінску, а таксама яе зямлячка – жывапісец-рэстаўратар Кацярына Раманава, жывапісец-дэкаратар Кацярына Рудакова з Украіны. Яшчэ адным замежным мастаком стаў прадстаўнік Чэхіі Руслан Харэўскі. Нашу краіну на пленэры прадставілі кіраўнік праекта, намеснік старшыні Беларускага саюза мастакоў Глеб Отчык, прыхільнік простай і метафарычнай формы Васіль Зянько, сюррэаліст і правакатар Андрэй Пяткевіч, ілюстратар Ігар Гардзіёнак, пейзажыст, каларыст Ганна Конанава, Уладзімір Злянко са сваёй фантазійнай манерай, ілюстратар, графік Уладзімір Сытчанка і іншыя.
  Акрамя таго ў межах выставы будуць дэманстравацца арыгінальныя жывапісныя палотны айчынных мастакоў з калекцыі Брацтва ў гонар Віленскіх мучанікаў у г. Мінску, якое сёлета святкуе 25-гадовы юбілей.